หุ้นดาวโจนส์ปิดบวก 52.38 จุด
ดัชนีดาวโจนส์ตลาดหุ้นนิวยอร์กปิดบวก52.38 จุดที่ 14,578.54 จุด ขานรับสหรัฐเพิ่มประมาณการ จีดีพี-ธนาคารในไซปรัสเริ่มเปิดทำการอีกครั้งเป็นวันแรก
29 มี.ค. 2556

ดัชนีดาวโจนส์ตลาดหุ้นนิวยอร์กปิดบวก52.38 จุดที่ 14,578.54 จุด ขานรับสหรัฐเพิ่มประมาณการ จีดีพี-ธนาคารในไซปรัสเริ่มเปิดทำการอีกครั้งเป็นวันแรก
ดัชนีเฉลี่ยอุตสาหกรรมดาวโจนส์ปรับตัวขึ้น 52.38 จุด หรือ 0.36% ปิดที่ 14,578.54 จุด ซึ่งเป็นระดับสูงสุดเป็นประวัติการณ์ ดัชนี เอสแอนด์พี 500 เพิ่มขึ้น 6.34 จุด หรือ 0.41% ปิดที่ 1,569.19 จุด และดัชนี แนสแดค เพิ่มขึ้น 11.00 จุด หรือ 0.34% ปิดที่ 3,267.52 จุด
นักลงทุนขานรับข่าวที่ว่า ธนาคารในไซปรัสเปิดทำการอีกครั้งเป็นวันแรกในวันนี้ หลังจากที่ปิดทำการไปตั้งแต่วันที่ 16 มี.ค.ที่ผ่านมา ตามประกาศของกระทรวงคลังไซปรัส อย่างไรก็ตาม การทำธุรกรรมของธนาคารในไซปรัสวันนี้จะยังอยู่ในขอบเขตที่จำกัด ซึ่งการควบคุมครั้งนี้มีเป้าหมายที่จะป้องกันไม่ให้ประชาชนแห่ถอดถอนเงินฝาก หลังจากที่ได้มีการทำข้อตกลงเพื่อช่วยเหลือทางการเงินแก่ไซปรัส ซึ่งจะส่งผลกระทบต่อเงินฝากของธนาคารรายใหญ่ 2 แห่งของไซปรัส 
นอกจากนี้ ตลาดยังได้รับปัจจัยบวกหลังจากกระทรวงพาณิชย์สหรัฐเปิดเผยการประมาณการผลิตภัณฑ์มวลรวมภายในประเทศ (จีดีพี) ที่แท้จริงประจำไตรมาส 4/2556 ครั้งสุดท้ายในวันนี้ โดยระบุว่าจีดีพีไตรมาส 4 ขยายตัว 0.4% สูงกว่าการประมาณการครั้งก่อนที่ 0.1%